SL Uradni list Evropske unije C 310/1

POROČILO

o letnih računovodskih izkazih Evropskega skupnega podjetja za ITER in razvoj fuzijske energije za proračunsko leto, ki se je končalo 31. decembra 2008, z odgovori Skupnega podjetja

2009/C 310/01

KAZALO

Odstavek Stran UVOD … 1–5 2 IZJAVA O ZANESLJIVOSTI … 6–15 2 PRIPOMBE O UPRAVLJANJU PRORAČUNA IN FINANČNEM POSLOVODENJU … 16 3 Izvrševanje proračuna … 16 3 DRUGE ZADEVE … 17–27 3 Sistemi notranje kontrole … 17–20 3 Finančna uredba Skupnega podjetja … 21–23 3 Zamude pri plačilih prispevkov članic … 24–25 4 Letno poročilo o dejavnostih … 26–27 4 Tabela … 5 Odgovori Skupnega podjetja … 7

UVOD

1. Evropsko skupno podjetje za ITER (1) in razvoj fuzijske energije je bilo ustanovljeno marca 2007 (2) za obdobje 35 let.

2. Člani Skupnega podjetja so Evropska skupnost za atomsko energijo (Euratom), ki jo zastopa Evropska komisija, države članice Euratoma in druge države, ki sklenile sporazume o sodelovanju z Euratomom na področju nadzorovane jedrske fuzije in so izrazile željo, da bi postale članice (na dan 31. decembra 2008: Švica).

3. Naloge Skupnega podjetja so (glej tudi tabelo): (a) zagotavljati prispevek Euratoma Mednarodni organizaciji za fuzijsko energijo ITER (3); (b) zagotavljati prispevek Euratoma k dejavnostim širšega pristopa (dopolnilne skupne dejavnosti na področju fuzijskih raziskav) z Japonsko za hitro uresničitev fuzijske energije; (c) pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z eksperimentalno obsevalno napravo za testiranje fuzijskih materialov in tehnologij.

4. Okvirna skupna sredstva za Skupno podjetje za obdobje 2007–2041 znašajo 9 653 milijonov EUR. Ta sredstva sestavljajo prispevek Euratoma, prispevki Francije kot države, v kateri so nameščene zmogljivosti ITER, letni prispevki za članstvo, prostovoljni prispevki držav, ki niso članice Euratoma, in dodatna sredstva.

5. Skupno podjetje je začelo samostojno delovati 18. marca 2008. Čeprav bodo glavne zmogljivosti za fuzijo razvite v Cadarachu v Franciji, je sedež Skupnega podjetja v Barceloni.

IZJAVA O ZANESLJIVOSTI

6. Sodišče je v skladu z določbami člena 248 Pogodbe revidiralo letne računovodske izkaze ( 4 ) Evropskega skupnega podjetja za ITER in razvoj fuzijske energije, ki jih sestavljajo „računovodski izkazi“ ( 5 ) in „poročila o izvrševanju proračuna“ ( 6 ) , za proračunsko leto, ki se je končalo 31. decembra 2008, ter zakonitost in pravilnost transakcij, povezanih s temi računovodskimi izkazi.

7. Ta izjava o zanesljivosti je naslovljena na Evropski parlament in Svet v skladu s členom 185(2) Uredbe Sveta (ES, Euratom) št. 1605/2002 ( 7 )

Odgovornost direktorja

8. Direktor je kot odredbodajalec odgovoren za izvrševanje prihodkov in odhodkov proračuna v skladu s finančnimi pravili Skupnega podjetja ( 8 ) in v mejah odobrenih proračunskih sredstev ( 9 ) . Direktor je odgovoren za vzpostavitev organizacijske strukture, notranjih upravljavskih in kontrolnih sistemov, uvedbo postopkov v zvezi s pripravo zaključnih računovodskih izkazov ( 10 ) , v katerih ni pomembnih napačnih navedb, ne glede na to, ali so te posledica goljufije ali napake, ter za zagotovitev, da so transakcije, povezane s temi izkazi, zakonite in pravilne.

Odgovornost Sodišča

9. Naloga Sodišča je, da na podlagi svoje revizije zagotovi izjavo o zanesljivosti letnih računovodskih izkazov Skupnega podjetja ter o zakonitosti in pravilnosti z njimi povezanih transakcij.

10. Sodišče je revizijo izvedlo v skladu z mednarodnimi standardi revidiranja in etičnima kodeksoma MZRS in ISSAI ( 11 ) . Ti standardi določajo, da mora Sodišče ravnati v skladu z etičnimi zahtevami ter revizijo načrtovati in opraviti tako, da pridobi razumno zagotovilo, da v računovodskih izkazih ni pomembnih napačnih navedb in da so z njimi povezane transakcije zakonite in pravilne.

11. Revizijsko delo Sodišča zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Izbrani postopki so odvisni od njegove revizijske presoje, vključno z oceno tveganja pomembno napačne navedbe v računovodskih izkazih ali nezakonitih ali nepravilnih transakcij, ne glede na to, ali so te posledica goljufije ali napake. Pri pripravi teh ocen tveganja se upošteva notranja kontrola, ki se izvaja pri pripravi in predstavitvi računovodskih izkazov, da se lahko oblikujejo revizijski postopki, ki so primerni glede na okoliščine. Sodišče med svojo revizijo tudi ovrednoti primernost uporabljenih računovodskih usmeritev, razumnost računovodskih ocen, ki jih je pripravilo vodstvo, in skupno predstavitev računovodskih izkazov.

12. Sodišče meni, da so pridobljeni revizijski dokazi zadostni in ustrezni, da zagotavljajo osnovo za spodaj podani mnenji.

Mnenje o zanesljivosti računovodskih izkazov

13. Po mnenju Sodišča letni računovodski izkazi Evropskega skupnega podjetja za ITER in razvoj fuzijske energije v vseh pomembnih vidikih pošteno predstavljajo njegovo finančno stanje na dan 31. decembra 2008 ter rezultate njegovega poslovanja in denarne tokove za leto, ki se je takrat končalo, v skladu z določbami njegove finančne uredbe.

Mnenje o zakonitosti in pravilnosti z izkazi povezanih transakcij

14. Po mnenju Sodišča so transakcije, povezane z letnimi računovodskimi izkazi Evropskega skupnega podjetja za ITER in razvoj fuzijske energije, za proračunsko leto, ki se je končalo 31. decembra 2008, v vseh pomembnih vidikih zakonite in pravilne.

15. Zaradi pripomb, ki sledijo, mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

16. Za leto 2008 je bil v izkazu realizacije proračuna prikazan presežek v višini 57,6 milijona EUR, kar predstavlja 38 % od 149,7 milijona EUR vnaprej vračunanih prihodkov. 32,2 milijona EUR od tega presežka je bilo prenesenih v leto 2009, 25,4 milijona EUR pa je treba vrniti Komisiji v skladu s členom 16 finančne uredbe Skupnega podjetja. Prenizka poraba se večinoma nanaša na zamude pri napredku fuzijskega programa Euratom.

DRUGE ZADEVE

Sistemi notranje kontrole

17. Skupno podjetje je v zagonski fazi in v letu 2008 še ni v celoti izvajalo svoje notranje kontrole in svojega sistema finančnih informacij. S tem povezani poslovni procesi ob koncu leta še niso bili formalizirani in računovodja jih še ni potrdil, kot zahteva finančna uredba Skupnega podjetja.

18. Predvsem je potrebno dodatno delo pri dokumentiranju informacijskih procesov in dejavnosti ter pri razvrščanju tveganj pri informacijskih tehnologijah. Skupno podjetje v letu 2008 prav tako ni pripravilo načrta neprekinjenega poslovanja niti politike varstva podatkov.

19. Člen 75 finančne uredbe Skupnega podjetja določa, da mora imeti Skupno podjetje službo za notranjo revizijo, ki mora delovati v skladu z relevantnimi mednarodnimi standardi. Vendar ob koncu leta 2008 ta pomemben element sistema notranje kontrole še ni bil vzpostavljen.

20. Sodišče je pri preizkušanju vzorca 40 transakcij odkrilo več primerov, kjer notranje kontrole niso pravilno delovale. Skupno podjetje je, na primer, v šestih primerih prevzelo proračunske obveznosti šele, ko je že prevzelo pravne obveznosti, kar je v nasprotju s finančno uredbo. V enem primeru je Skupno podjetje oddalo javno naročilo prek postopka s pogajanji, ne da bi objavilo potrebno obvestilo o oddaji javnega naročila.

Finančna uredba Skupnega podjetja

21. Finančna uredba Skupnega podjetja je bila sprejeta s sklepom upravnega odbora 22. oktobra 2007. Direktor Skupnega podjetja je nato 28. februarja 2008 Sodišče zaprosil za mnenje o tej finančni uredbi. Sodišče je svoje mnenje št. 4/2008 izdalo oktobra 2008.

22. V njem je navedlo, da finančna uredba Skupnega podjetja v veliki meri temelji na načelih okvirne finančne uredbe za organe Skupnosti in splošne Finančne uredbe.

23. Vendar je Sodišče opredelilo več zadev, za katere meni, da jih je treba spremeniti, da se okrepi finančni okvir Skupnega podjetja. Finančna uredba Skupnega podjetja bi morala predvsem vsebovati strožja pravila za dodeljevanje donacij za raziskave, prav tako pa bi morala vsebovati določbe o reviziji Skupnega podjetja, ki jo izvede Komisijina služba za notranjo revizijo, v skladu z ureditvami, ki veljajo za druge organe Skupnosti.

Zamude pri plačilih prispevkov za letne članarine

24. Skupno podjetje mora v treh mesecih od sprejetja proračuna od svojih članov zahtevati, da plačajo svoje letne prispevke. Čeprav je bil proračun sprejet decembra 2007, je Skupno podjetje zahtevalo plačila šele ob koncu maja 2008.

25. Člani so morali plačati svoje prispevke do julija 2008. Samo pet od 23 članov jih je plačalo do tega roka. Skupno podjetje je moralo izdati tri opomine, en član pa jih ob koncu leta 2008 še vedno ni plačal.

Letno poročilo o dejavnostih

26. V skladu s členom 14 statuta in členom 43 finančne uredbe Skupnega podjetja mora direktor pripraviti letno poročilo o dejavnostih. Poročilo bi moralo vsebovati ustrezne finančne in upravljavske informacije, iz katerih bi bili razvidni rezultati dejavnosti Skupnega podjetja glede na zastavljene cilje, tveganja, povezana s temi dejavnostmi, način porabe zagotovljenih sredstev ter učinkovitost in uspešnost sistema notranje kontrole. Ko upravni odbor poročilo odobri, ga je treba poslati Evropskemu parlamentu in Računskemu sodišču najpozneje do 15. junija po zaključku proračunskega leta.

27. Sodišče je letno poročilo o dejavnostih prejelo šele septembra 2009, tri mesece po roku. Čeprav vsebuje finančne informacije in informacije o dejavnostih, ne izpolnjuje vseh zahtev veljavnih uredb. Pojasnilo o izvajanju delovnega programa ne vsebuje podrobnega ovrednotenja rezultatov glede na zastavljene cilje in časovni načrt. Poročilo ne vsebuje ocene učinkovitosti in uspešnosti sistema notranje kontrole, kot predpisuje finančna uredba.

To poročilo je sprejelo Računsko sodišče v Luxembourgu na svojem zasedanju dne 22. oktobra 2009. Za Računsko sodišče Vítor Manuel da SILVA CALDEIRA Predsednik

Tabela Evropsko skupno podjetje za ITER in razvoj fuzijske energije (Barcelona) Področja pristojnosti Skupnosti, ki izhajajo iz Pogodbe Pristojnosti Skupnega podjetja, kot so opredeljene v Odločbi Sveta 2007/198/Euratom Vodenje Viri, ki so bili Skupnemu podjetju na voljo za leto 2008 (ni podatkov za leto 2007) Glavni dosežki v letu 2008 Evropska skupnost za atomsko energijo Poglavje 5 Pogodbe o ustanovitvi Evropske skupnosti za atomsko energijo o „Skupnih podjetjih“, zlasti člen 45: „Podjetja, ki so bistvenega pomena za razvoj jedrske industrije v Skupnosti, se lahko v skladu s členi, navedenimi v nadaljevanju, ustanovijo kot skupna podjetja v smislu te pogodbe“. člen 49: „Skupna podjetja se ustanovijo z odločbo Sveta. Vsako skupno podjetje je pravna oseba.“. Cilji — Zagotavljati prispevek Evropske skupnosti za atomsko energijo („Euratom“) Mednarodni organizaciji za fuzijsko energijo ITER, — zagotavljati prispevek Euratoma k dejavnostim širšega pristopa z Japonsko za hitro uresničitev fuzijske energije, — pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z Eksperimentalno obsevalno napravo za testiranje fuzijskih materialov in tehnologij (IFMIF). Naloge — Nadzoruje priprave lokacije projekta ITER, — zagotavlja komponente, opremo, materiale in druge vire Organizaciji ITER, — upravlja pravila za javna naročila v odnosu do Organizacije ITER in zlasti s tem povezane postopke zagotavljanja kakovosti, — pripravlja in usklajuje sodelovanje Euratoma v znanstvenih in tehničnih izkoriščanjih projekta ITER, — usklajuje znanstvene in tehnološke raziskave in razvojne dejavnosti za podporo prispevka Euratoma Organizaciji ITER, — zagotavlja finančni prispevek Euratoma Organizaciji ITER, — zagotavlja ureditve, da postanejo kadrovski viri dostopnejši za Organizacijo ITER, — sodeluje z Organizacijo ITER in izvaja druge dejavnosti za pospeševanje Sporazuma ITER. 1. Upravni odbor Upravni odbor je odgovoren za nadzor Skupnega podjetja pri uresničevanju njegovih ciljev in zagotavlja tesno sodelovanje med skupnim podjetjem in njegovimi člani pri uresničevanju dejavnosti. 2. Izvršni odbor Izvršni odbor pomaga upravnemu odboru pri pripravi njegovih odločb in prevzema vse druge naloge, ki mu jih upravni odbor lahko naloži. 3. Odbor znanstvenega programa Odbor znanstvenega programa po potrebi svetuje upravnemu odboru in direktorju o sprejemanju in izvajanju projektnega načrta in delovnih programov. 4. Direktor Direktor je glavni izvršni direktor, ki je odgovoren za dnevno upravljanje skupnega podjetja in je njegov pravni zastopnik. 5. Zunanja revizija Računsko sodišče. 6. Organ za razrešnico Parlament na priporočilo Sveta. Končni proračun za leto 2008 149,8 milijona EUR, od tega 81,5 % financiranih s prispevkom Skupnosti. Število zaposlenih 31. decembra 2008 145 delovnih mest v kadrovskem načrtu, od tega 101 zasedeno na dan 31.12.2008. 56 drugih delovnih mest (pogodbeni uslužbenci, dodeljeni nacionalni strokovnjaki, zaposleni prek agencij za zaposlovanje). Skupno število zaposlenih: 157 Ti opravljajo naslednje naloge: — operativne naloge: 102 — upravne in podporne naloge: 47 — razne naloge: 8 Mednarodni sporazum ITER — Sproženih je bilo 11 postopkov za oddajo javnih naročil in 16 za donacije, sklenjeni so bili 3 dogovori za naročila z organizacijo ITER. — Prototip superprevodnika za tuljave za poloidno polje, izdelanega iz niobij-titana, je bil uspešno preizkušen. — Predkompresijski obroči, izdelani v zmanjšanem merilu, so bili preizkušeni preko zahtev, določenih s strani ITER-ja. — Dokončan je bil poloidalni izsek modela vakuumske posode. — Izdelava prototipa zaščite modula obloge v merilu 1:1. — Modeli stene, ki je neposredno v stiku s plazmo, so bili uspešno preizkušeni pri obremenitvi z visokim toplotnim tokom. — Določene so bile lastnosti divertorjeve vertikalne plošče. — Dokončana je bila preizkusna naprava za prikaz daljinskega rokovanja z divertorjem. — Preizkusi na visoki moči prvega industrijskega prototipa 2MW gyrotrona s koaksialno komoro. — Gradbišče v Cadarachu: teren je bil izravnan in glavna ploščad pripravljena za izkop in gradnjo. Dogovor o širšem pristopu — JT-60SA tokamak: osnovni revizijski postopek je bil zaključen; dosežena so bila določena znižanja stroškov ob hkratni ohranitvi parametrov delovanja naprave. — Program IFMIF/EVEDA: izvedenih je bilo več aktivnosti pri načrtovanju in vsi glavni vidiki pospeševalnika so sedaj določeni. — Program FERC: definirane so povezave med zgradbo in superračunalnikom in izdelane preizkusne kode. Vir: Podatki, ki jih je posredovalo Skupno podjetje.

ODGOVORI SKUPNEGA PODJETJA Izvrševanje proračuna Odstavek 16 Podjetje „Fuzija za energijo“ (v nadaljevanju: podjetje F4E) meni, da je bila nezadostna poraba, na katero se sklicuje Sodišče, povezana s prvim letom finančne neodvisnosti podjetja F4E od Komisije in zamudami pri začetku delovanja Mednarodne organizacije za fuzijsko energijo ITER ter programa Euratoma za fuzijo kot celote. Mehanizmi za redno poročanje so v postopku oblikovanja. Kot del akcijskega načrta za standarde notranje kontrole bosta opredeljena dodatno spremljanje in poročanje za vzpostavitev še strožjih kontrol izvrševanja proračuna. Sistemi notranje kontrole Odstavki 17–19 Podjetje F4E se strinja s pripombami Sodišča glede zrelosti svojega okolja notranje kontrole v prvem letu svojega delovanja. Medtem lahko podjetje F4E potrdi, da je notranji revizor nastopil svojo funkcijo 1. julija 2009. Pripravljen je bil akcijski načrt za izvajanje standardov notranje kontrole, v katerem se obravnavajo tudi vprašanja v zvezi z informacijsko tehnologijo, v vzpostavljanju pa je tudi delovna skupina, ki bo usklajevala, spremljala in poročala o izvajanju akcijskega načrta. Poleg tega je bil imenovan pooblaščenec za varstvo podatkov in sprejeti so bili ukrepi, potrebni za nadaljnji razvoj načrta za neprekinjeno poslovanje in obnovitev podatkov. Podjetje F4E je leta 2008 na tej podlagi vzpostavilo sistem zagotavljanja kakovosti. Izvaja se kartiranje vseh osnovnih poslovnih procesov. Odstavek 20 Podjetje F4E se je seznanilo s pripombo Sodišča v zvezi z neobstojem proračunskih obveznosti pred sprejetjem pravnih obveznosti v šestih posebnih primerih, ki izhajajo iz obveznosti Euratoma na podlagi Mednarodnega sporazuma ITER in sporazuma z Japonsko. V teh šestih primerih gre za večletne mednarodne dogovore, sklenjene med podjetjem F4E in organizacijo ITER ali japonsko notranjo agencijo, s katerimi se izpolnjujejo zgoraj navedene mednarodne obveznosti Euratoma. Podjetje F4E se bo za obravnavanje pripomb Sodišča o tej zadevi posvetovalo s svojimi člani v upravnem odboru, zlasti Euratomom. V zvezi s temi posebnimi sporazumi bi sprejetje proračunske obveznosti pred sklenitvijo teh dogovorov pomembno vplivalo na zmožnost podjetja F4E za izvajanje mednarodnih obveznosti Euratoma, saj bi lahko znesek, s katerim bi bile prevzete obveznosti, presegel razpoložljiva proračunska sredstva na podlagi sedanjega okvirnega programa. Podjetje F4E se strinja s pripombo Sodišča glede enega primera, v katerem je bil sprožen postopek pogajanja na podlagi predhodne objave javnega naročila. Opozoriti je treba, da je bil ta ukrep sprejet v izjemnih razmerah. Podjetje F4E je ustrezno dokumentiralo svojo odločitev, da ne bo upoštevalo standardnih postopkov, in hkrati oblikovalo načrt ublažitve za zmanjšanje vseh negativnih učinkov. Načrt ublažitve je bil uspešno izveden in stanje se je med tem popravilo. Finančna uredba F4E Odstavki 21–23 Oblikovana je bila notranja delovna skupina F4E, ki redno analizira potrebo po spremembi finančne uredbe F4E in njenih izvedbenih pravil za krepitev finančnega okvira, pri čemer se upošteva posebno industrijsko in institucionalno okolje podjetja F4E. Delovna skupina bo proučila pripombe Sodišča ter predlagala spremembe Komisiji in upravnemu odboru. Zapoznela plačila članarin Odstavek 24 Podjetje F4E se strinja s pripombo Sodišča. Vendar je zamuda pri izdaji zahtevka za plačilo letnih članarin za leto 2008 posledica prehodnega obdobja, preden je podjetje F4E 18. marca 2008 postalo finančno neodvisno od Komisije. Odstavek 25 Podjetje F4E se strinja s pripombo Sodišča. Vendar je glede na to, da je bilo leto 2008 prvo leto, za katero so morali člani podjetja F4E plačati letno članarino, večina članov potrebovala nekaj časa za vzpostavitev notranjih postopkov, potrebnih za odobritev plačila članarine. Od takrat so vsi člani podjetja F4E plačali svoje letne članarine za leto 2008. Upravni odbor podjetja F4E je na svojem devetem sestanku, ki je potekal marca 2009, vse člane opozoril, da je treba članarino plačati pravočasno. Letno poročilo o dejavnostih Odstavka 26 in 27 Podjetje F4E se strinja s predhodnimi ugotovitvami Sodišča o zamudi pri pripravi letnega poročila o dejavnostih ter neobstoju ocene o učinkovitosti in uspešnosti sistema notranje kontrole ter podrobne ocene rezultatov glede na zastavljene cilje in časovni razpored. Zamuda je v glavnem posledica dejstva, da ni bilo sestanka upravnega odbora podjetja F4E pred rokom, določenim v finančni uredbi F4E. Poleg tega upravni odbor ni sprejel letnega poročila o dejavnostih na sestanku dne 9. julija 2008, temveč šele 14. septembra 2008. Podjetje F4E bo za zagotovitev pravočasnega sprejetja letnega poročila o dejavnostih v prihodnosti zahtevalo sestanek upravnega odbora na začetku junija ter v sodelovanju z upravnim odborom in njegovimi pomožnimi organi oblikovalo postopek za predhodno pripravo sklepa o sprejetju letnega poročila o dejavnostih ter povezane analize in ocene. Ker je imelo podjetje F4E v poročevalskem obdobju premalo osebja in ni v celoti delovalo, so bili na voljo le osnovni upravljavski kazalniki za izvajanje delovnega programa, ocene tveganja pa še niso bile opravljene. Podjetje F4E bo te pomanjkljivosti obravnavalo v naslednjem letnem poročilu o dejavnostih, pri čemer bo upoštevalo, da se razvijajo notranji postopki poročanja in pripravljajo ocene tveganja za vsa pomembna področja operativnih dejavnosti podjetja F4E. Oblikovan je bil akcijski načrt za izvajanje standardov notranje kontrole, ki med drugim vključuje začetek izvajanja ocene tveganja ter letni pregled učinkovitosti in uspešnosti okolja notranje kontrole. Med tem je podjetje zaposlilo notranjega revizorja, čigar revizijske in svetovalne storitve bodo prispevale k predložitvi zagotovil odredbodajalcu o učinkovitosti sistema notranje kontrole in uspešnosti oddelkov pri izvajanju tega sistema.

(1) ITER: mednarodni termonuklearni poskusni reaktor.

(2) Odločba Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije (UL L 90, 30.3.2007, str. 58).

(3) Mednarodna organizacija za fuzijsko energijo ITER je bila ustanovljena oktobra 2007 za začetno obdobje 35 let za izvajanje projekta ITER, katerega cilj je dokazati znanstveno in tehnično izvedljivost fuzijske energije. Člani so Euratom, Ljudska republika Kitajska, Republika Indija, Japonska, Republika Koreja, Ruska federacija in Združene države Amerike.

(4) Tem računovodskim izkazom je priloženo poročilo o upravljanju proračuna in finančnem poslovodenju med letom, ki med drugim vsebuje podatke o stopnji izvrševanja odobrenih proračunskih sredstev in povzetek informacij o prenosih odobrenih proračunskih sredstev med različnimi proračunskimi postavkami.

(5) Računovodski izkazi zajemajo bilanco stanja in izkaz poslovnega izida, izkaz denarnega toka, izkaz gibanja kapitala in prilogo k računovodskim izkazom, v kateri so opisane pomembne računovodske usmeritve in podana druga pojasnila.

(6) Poročila o izvrševanju proračuna vsebujejo izkaz realizacije proračuna in njegovo prilogo.

(7) UL L 248, 16.9.2002, str. 1.

(8) Finančna uredba Evropskega skupnega podjetja za ITER in razvoj fuzijske energije, ki jo je s sklepom sprejel njegov upravni odbor dne 22. oktobra 2007.

(9) Člen 33 Uredbe Komisije (ES, Euratom) št. 2343/2002 z dne 23. decembra 2002 (UL L 357, 31.12.2002, str. 72).

(10) Pravila, ki veljajo za organe Skupnosti v zvezi s predstavitvijo računovodskih izkazov in računovodstvom, so določena v poglavju 1 naslova VII Uredbe Komisije (ES, Euratom) št. 2343/2002, kakor je bila nazadnje spremenjena z Uredbo Komisije (ES, Euratom) št. 652/2008 z dne 9. julija 2008 (UL L 181, 10.07.2008, str. 23), in so kot takšna sestavni del finančne uredbe Evropskega skupnega podjetja za ITER in razvoj fuzijske energije.

(11) Mednarodna zveza računovodskih strokovnjakov (MZRS) in Mednarodni standardi za vrhovne revizijske institucije (ISSAI).